b"\n_START_ARTICLE_\nBellotsundet\n_START_PARAGRAPH_\nBellotsundet er et sund \xc3\xb8st-vest mellom Somerset\xc3\xb8ya og Boothiahalv\xc3\xb8ya i Nunavut, Canada, og markerer grensen for det amerikanske kontinentets nordligste utstrekning. _NEWLINE_Lengden er 35 km. Fra vestenden varierer bredden fra 1 til 2 km de f\xc3\xb8rste 25 km, f\xc3\xb8r det blir bredere. Nordsiden har en bratt kystlinje med h\xc3\xb8yder opp til 450 meter. H\xc3\xb8ydene p\xc3\xa5 s\xc3\xb8rsiden n\xc3\xa5r opp til 750 meter. Tidevannsstr\xc3\xb8mmer i sundet har v\xc3\xa6rt m\xc3\xa5lt til 8 knop av skiftende retning._NEWLINE_Sundet ble oppdaget i 1852 av William Kennedy, kaptein p\xc3\xa5 ketchen \xc2\xabPrince Albert\xc2\xbb, mens han lette etter John Franklin, og gitt navn etter en av offiserene ombord Joseph Ren\xc3\xa9 Bellot. Bellot d\xc3\xb8de i Artis ett \xc3\xa5r senere i en alder av 26 \xc3\xa5r. F.L. McClintock overvintret i sundet fra 1858 til 1859. Sundet ble f\xc3\xb8rste gang traversert med b\xc3\xa5t i 1937, da Scotty Gall p\xc3\xa5 frakteskuta \xc2\xabAklavik\xc2\xbb seilte hele Nordvestpassasjen. Ved det \xc3\xb8stlige utl\xc3\xb8pet anla Hudson's Bay Company stasjonen Fort Ross i 1937, ubebodd siden 1948."